Tenesis
Tenesis (angl. State of Tennessee; čer. ᏔᎾᏏ Ta-Na-Si) – 16-oji JAV valstija, esanti pietrytinėje šalies dalyje. Sostinė – Nešvilis, didžiausias miestas – Memfis. Plotas – 109,2 tūkst. km²; 6,97 mln. gyventojų (2021 m.). Valstija pravardžiuojama „Savanorių valstybe“. Tenesis šią pravardę gavo 1812–1815 m. Anglijos ir Amerikos karo metu dėl savanorių, kurie labai prisidėjo prie Šiaurės Amerikos valstijų pergalės (ypač Naujojo Orleano mūšyje).